钦定古今图书集成/理学汇编/经籍典/第133卷 > 周
## 钦定古今图书集成/理学汇编/经籍典/第133卷 > 周

### 敬王之世孔子刚诗为三百十一篇

按《史记周本纪》，不载。　按《孔子世家》：鲁哀公六年，孔
子去鲁，凡十四岁而反乎鲁。时周室微而礼乐废，《诗》
《书》缺。追迹三代之礼序书传，自卫反鲁，然后乐正，雅
《颂》各得其所。古者诗三千馀篇，及至孔子，去其重，取
可施于礼义，上采《后稷》，中述殷、周之盛，至幽、厉之缺，
始于衽席，故曰《关雎》之乱以为风始，《鹿鸣》为小雅始，
《文王》为《大雅》始，《清庙》为颂始。三百五篇孔子皆弦歌
之，以求合《韶》《武》《雅》《颂》之音，礼乐自此可得而述，以备
王道，成六艺。〈按鲁哀公六年为敬王三十一年〉
按《汉书艺文志》：“古有采诗之官，王者所以观风俗，知
得失，自考正也。孔子纯取周诗，上采殷，下取鲁，凡三
百五篇。”

按《隋书经籍志》：“夏、殷已上《诗》多不存。周氏始自后稷，
而公刘克笃前烈，太王肇基王迹，文王光昭前绪，武
王克平殷乱，成王、周公化至太平，诵美盛德，踵武相
继，幽、厉板荡，怨刺并兴。其后王泽竭而《诗》亡，鲁太师
摰次而录之。孔子删《诗》，上采《商》，下取《鲁》，凡三百篇。”
按唐陆德明《经典释文》：“动天地，感鬼神，厚人伦，美教
化，移风俗，莫近乎《诗》。”是以孔子最先删录。既取《周诗》，
上兼《商颂》，凡三百一十一篇，以授子夏，子夏遂作序
焉。

〈注〉毛公为《故训》时已亡六篇。故《艺文志》云“三百五篇。”

〈按孔颖达正义序〉诗迹所用，随运而移。上皇道质，故
讽谕之情寡；中古政繁，亦讴歌之理切。唐、虞乃见其
初，羲、轩莫测其始。于后时经五代，篇有三千，成、康没
而颂声寝，陈、灵兴而变风息。先君宣父，厘正遗文，缉
其精华，褫其烦重，上从周始，下暨鲁僖，四百年间，《六
诗》备矣。

### 秦

### 始皇帝三十四年下令焚诗书有偶语诗书者弃市诗独以讽诵得全

按《史记始皇本纪》：“三十四年，丞相李斯请史官非《秦
纪》杂烧之，天下敢有藏《诗》《书》百家语者，悉诣守尉杂
烧之；有敢偶语《诗》《书》者弃市；吏见知不举者与同罪。
令下，三十日不烧，黥为城旦。”制曰：“可。”

按：《汉书艺文志》“三百五篇，遭秦而全者，以其讽诵，不
独在竹帛故也。”

按：《隋书经籍志》：“孔子删《诗》凡三百篇，至秦独以为讽
诵不灭。”